b'\n_START_ARTICLE_\nEngelbert Dollfu\xc3\x9f\n_START_PARAGRAPH_\nEngelbert Dollfu\xc3\x9f (Texing, 4. listopada 1892. - Be\xc4\x8d, 25. srpnja 1934.), austrijski politi\xc4\x8dar._NEWLINE_Pripadao je desnom krilu kr\xc5\xa1\xc4\x87anskih socijalista. Godine 1931-1932. ministar poljoprivrede, od 1932. savezni kancelar i ministar vanjskih poslova. Nakon dolaska Hitlera na vlast u Njema\xc4\x8dkoj (1933), protivnik je Anschlussa, pripojenja Austrije Njema\xc4\x8dkoj. Ve\xc5\xbee se uz papu i Mussolinija. 1933. je osnovao Vaterl\xc3\xa4ndische Front, austrofa\xc5\xa1isti\xc4\x8dku politi\xc4\x8dku stranku, na liniji talijanskog fa\xc5\xa1izma, austrijskog nacionalizma i neovisnosti od nacisti\xc4\x8dke Njema\xc4\x8dke. U velja\xc4\x8di 1934. uz pomo\xc4\x87 vojske i nacionalisti\xc4\x8dkih oru\xc5\xbeanih legija, kr\xc5\xa1\xc4\x87ansko-socijalnog Heimwehra (Domobranstva) ugu\xc5\xa1io je nakon krvavih uli\xc4\x8dnih borbi ustanak u Be\xc4\x8du, koji su organizirali socijalisti. Nakon toga je raspustio parlament i zabranio rad svih politi\xc4\x8dkih stranaka, te novim svibanjskim ustavom uveo autoritarni kr\xc5\xa1\xc4\x87ansko-stale\xc5\xa1ki (korporativni) re\xc5\xbeim po ugledu na fa\xc5\xa1isti\xc4\x8dki u Italiji. Ubijen 25. srpnja 1934. prilikom poku\xc5\xa1aja hitlerovaca da izvedu dr\xc5\xbeavni udar.'